32-jarige vermoor glo drie polisiebeamptes(Argieffoto ter illustrasie: Marcus Trapp/pixabay) ’n 32-jarige man staan tereg op aanklag van die moord van drie polisiebeamptes in KwaZulu-Natal. Dié verdagte word ook van die besit van ’n onwettige vuurwapen en skerp ammunisie sowel as gewapende roof aangekla. Hy het Maandag in die Mtubatuba-landdroshof verskyn en kom Dinsdag in die Esikhaleni-landdroshof voor. Volgens kapt. Simphiwe Mhlongo, woordvoerder vir die Valke, is sers. Nkosinathi Ngcobo (41) van Richardsbaai na bewering op 27 Augustus vanjaar doodgeskiet en van sy vuurwapen beroof. Ngcobo was glo op pad om ’n kollega in Port Dunford op te laai toe die voorval plaasgevind het. Die moordverdagte het saam met sy medepligtiges van die toneel gevlug en die saak is vir verdere ondersoek aan die Valke oorhandig. Drie dae ná die moord op Ngcobo is twee verkeersinspekteurs, Sizwe Sithole (49) and Mxolisi Lamula (35), ook deur onbekende verdagtes doodgeskiet en van hul wapens en ammunisie beroof. Hulle was besig om die Mtubatuba-gebied naby Nkodibe te patrolleer. Mhlongo sê inligting wat aan die polisie verskaf is, het Vrydag tot die inhegtenisneming van twee van die verdagtes, onderskeidelik 28 en 29 jaar oud, in Mtubatuba en KwaMsane gelei. “Die verdagtes is met ’n ongelisensieerde vuurwapen en skerp ammunisie in hul besit betrap en gevolglik aangekla. Hulle het Maandag in die KwaMsane-landdroshof verskyn. “Hulle inhegtenisneming het die polisie na die moordverdagte gelei, wat van al drie moorde sowel as die rooftogte aangekla is. Ook hy was in besit van ’n onwettige vuurwapen en skerp ammunisie.” Mhlongo sê die vuurwapens sal binnekort vir ballistiese toetse gestuur word en dat meer inhegtenisnemings binnekort kan volg. Maroela Media het vroeër berig dat 38 polisiebeamptes binne agt maande in Suid-Afrika om die lewe gebring is. Dit beteken dat minstens een polisiebeampte elke week in die land vermoor word.